DEŽEVJE NIMA BESED

Čas išče dežurnega krivca

za otožno rohnenje rešilca;

običajen predmestni portret.

Za vse, kar nekdo prej počel je,

Pilat bo obtožil deževje,

a deževje nima besed.

Janez Krstnik je obglavljen

in prostor na dvoru pripravljen,

a dvorni bard noče več pet;

kar hotel je, zdavnaj odpel je,

ne skriva, da čaka deževje,

a deževje nima besed.

Skrivam, kar rad bi povedal,

še dolgo me strah bo obsedal,

a drugače ne znam več živet.

Vidim, da nékdo zardel je –

zakaj, povprašujem deževje,

a deževje nima besed.